ועדת הפנים והגנת הסביבה, כנסת 25, פרוטוקול מספר 88, 2023-06-26 00:00

יעקב אשר: אני פותח את ישיבת הוועדה, על סדר היום הצעה לדיון מהיר בנושא עליית הריבית ורוכשי דירות, הייתי מוסיף פה מילה, וההשלכה על רוכשי הדירות במחיר למשתכן, של חבר הכנסת חנוך דב מלביצקי וחברת הכנסת מירב כהן

יעקב אשר:  בבקשה

מירב כהן: הנושא הוא פשוט

מירב כהן:  אנשים בשעה טובה זכו בדירה במסגרת מחיר למשתכן

יעקב אשר: זכו בהגרלה, עד שהם רואים את הדירה לוקח קצת זמן

מירב כהן: נכון, שזה חלק מהאירוע

מירב כהן:  הריבית עולה, מה שאומר שההחזרים החודשיים על המשכנתא עולים, חלק גדול מהאנשים, כמו שציינת, יש להם גם דמי שכירות וגם החזר חודשי של משכנתא, העלייה הממוצעת של המשכנתא היא בסדר גודל של 1,000 שקלים בחודש, שזה המון, ובמנגנון של מחיר למשתכן ניתן קנס למי שמוכר את הדירה לפני הזמן

מירב כהן:  אתה צריך להמתין שבע שנים מרגע הזכייה בהגרלה או חמש שנים מקבלת טופס 4 ויש אנשים שלא יכולים לעמוד בהחזר החודשי ונמצאים במצב של מבוי סתום

מירב כהן:       יש ועדת חריגים במשרד הבינוי והשיכון שמאפשרת מכירת דירות בנסיבות מסוימות, הפרמטרים שלפיהם מאשרים או לא מאשרים את מכירת הדירה הם לא שקופים לציבור הרחב, אנחנו לא יודעים מה הם השיקולים ולכן רצינו לכנס את הדיון הזה, כדי להבין כמה אנשים תקועים במצב הזה שאין להם יכולת להחזיר את המשכנתא החודשית, לעמוד בתשלומים האלה, כמה בקשות הוגשו, כמה בקשות אושרו, והאם יש לנו איזה שהוא פתרון לאותן משפחות שנמצאות במצוקה

מירב כהן:       זו תכלית הדיון, ותודה לך, כבוד היושב ראש, שנענית לבקשתנו לכנס את זה במסגרת ועדת הפנים, ותודה גם לחנוך, שותפי לדיון

יעקב אשר: תודה רבה

חנוך דב מילביצקי: תודה רבה

חנוך דב מילביצקי:  הפתרון נמצא בוועדת החריגים של משרד השיכון שמשום מה לא מגלה, כך - - -     

יעקב אשר: אולי לפני הפתרון, כי חיכיתי לראות אם תוסיף את זה, כי אני חושב שמירב אולי שכחה את האלמנט הזה, יש פה עוד דבר, הנושא הזה של הקנס

יעקב אשר:  השווי של הדירה היום הוא מופחת בגלל אי האפשרות של בן אדם למכור אותה בחמש שנים או בשבע השנים הראשונות, שבדרך כלל זה מאפשר - - -     

חנוך דב מילביצקי: לא, אבל זה רק כלפיו, זאת אומרת אם חס וחלילה קורה מצב והדירה הזאת יוצאת החוצה בכינוס נכסים אז אין לה את ההגבלה הזאת

חנוך דב מילביצקי:  כלפיו הוא תקוע בגלל שכשהוא מוכר הוא חוטף קנס

חנוך דב מילביצקי:  זאת אומרת הוא גם לא עומד במשכנתא - - -     

יעקב אשר: יש אפשרות, אני הבנתי, של איחוד הלוואות למשפחות שמתקשות לעמוד בתשלומי השכירות והמשכנתא ביחד וכאן יש להם בעיה, הם לא יכולים לקבל את ההלוואה כי שווי הדירה מופחת בגלל חמש השנים הללו שהם לא יכולים למכור אותה

חנוך דב מילביצקי: כן, זה נכון, אבל זה ספציפי כלפיהם

יעקב אשר: עכשיו גש לפתרונות

חנוך דב מילביצקי: במדיניות של המחיר למשתכן בעיניי בכלל אני חושב שראוי לעשות חושבים מחדש האם באמת נכון שזוגות צעירים יתחילו את דירתם הראשונה באיזה שהיא משכנתא מאוד גבוהה בדירת ארבעה חדרים בקומה שמונה של 130 מטר, או שנכון, כמו שההורים שלי וכמו שאחרים ואני גם, התחילו באיזה שהיא דירה קטנה יותר, לאו דווקא בבניין חדש, באזורים שנכון לתעדף ואנחנו רוצים לעודד שם התחדשות עירונית ולהכניס דם חדש

חנוך דב מילביצקי:  יכול להיות שדווקא לשם כדאי להתוות את הנושא

מירב כהן: אתה מערער בכלל את הקונספט

חנוך דב מילביצקי: אני חושב שצריך לחשוב עליו מחדש, בטח נוכח עליית הריבית הגדולה ונוכח העובדה שהיום הרבה מאוד אנשים מהר מאוד, אם בן אדם לקח משכנתא של 80% ומצליח לעמוד ב-4,500 נניח או 5,000 שקל ופתאום זה עולה ל-6,500 שקל, להרבה משקי בית זה דרמטי

חנוך דב מילביצקי:  זה דרמטי לאורך שנה לעמוד בתוספת הזו

חנוך דב מילביצקי:  לכן אני חושב שאם ייקחו למשל דירה של שלושה חדרים, שתעלה קצת פחות, עם משכנתא יותר נורמלית, אז זה משהו שכולם מרוויחים ממנו

חנוך דב מילביצקי:       אבל מעבר לדבר הזה, שזה לא נושא הדיון, אני באמת מעוניין לשמוע ממשרד השיכון לגבי ועדת החריגים, מדוע ועדת החריגים לא מגלה יותר רגישות לנושא הזה, מדוע אין איזה שהוא מסלול מואץ לאנשים שבאמת כבר מוכח שהם לא מנסים לעשות קופה וסיבוב

יעקב אשר: מה אתה מצפה שיחליטו?      

חנוך דב מילביצקי: שמי שבאמת יש לו, מביא מהבנק או מאיזה שהוא מוסד ניירות שיש לו בעיה אמיתית בהחזר, שהוא לא עומד בהחזר, שהוא בפיגורים, שהסיפור שלו כלפי משרד השיכון, הסיפור שלו כלפי משרד השיכון צריך להיפתר תוך חודש, הוא לא צריך לקחת חודשים על גבי חודשים שממתינים לוועדות ולהחלטות ולכל מיני דברים כאלה

חנוך דב מילביצקי:  הסרת המניעה שלנו צריכה להיות מהירה מאוד, כמובן מאנשים שזה באמת המצב

יעקב אשר: הסרת מניעה של מה? לא ירדתי לסוף דעתך

חנוך דב מילביצקי: אותה מניעה של למכור

חנוך דב מילביצקי:  לאפשר מכירה, לתת לבן אדם - - -      

יעקב אשר: כדי שהוא לא ייקלע ל–      

חנוך דב מילביצקי: בדיוק

חנוך דב מילביצקי:  בן אדם שיש לו פיגורים

יעקב אשר: אתה יודע מה יגידו לך מיד, שאתה פותח פתח לכל אחד לעשות את זה

חנוך דב מילביצקי: לא, לכן אני אומר, בן אדם שהוכח, אפשר לקבוע שיש לו X חודש, או X אחוז, או שמישהו בודק ומראה שיש לו בעיה מהותית בהחזרים ומבקש ש– צריך גם להבין את האירוע, כשבן אדם מוכר את דירת מגוריו, זה אירוע דרמטי בכל משפחה, אנשים לא יילכו למכור את דירת המגורים שלהם אם יש להם איזה שהיא אופציה אחרת לעשות את זה

חנוך דב מילביצקי:  אם הם כבר באים ומעבירים את המשפחה שלהם את דרך החתחתים הזו זה כנראה באמת בגלל שאין להם ברירה, לכן המענה שלנו צריך לעזור להם באירוע הזה ולא רק להוסיף עוד איזה שהיא משקולת של בירוקרטיה על כל הנושא הזה

מירב כהן: אגב, שאלת תם, אנחנו כמתווי מדיניות מה אכפת לנו אם הבן אדם ייקח את הכסף ואחר כך יקנה במקום אחר?      

חנוך דב מילביצקי: לא, כי הוא קיבל הטבה

מירב כהן: מאה אחוז, אז ההטבה הזאת מגולמת בכסף שהוא קיבל, מה אכפת לנו אם הוא יגור בסוף בפרויקט הזה או בפרויקט אחר, אנחנו רצינו לעזור למצוקת הדיור שלו

מירב כהן:  אם הוא קיבל מענה למצוקת הדיור?      

יעקב אשר: הרבה פעמים יש עדיפות לבני מקום או משהו כזה ואז בעצם הוא ניצל את העדיפות של בני מקום ובסוף התברר שהוא לא חשב לרגע אחד להיות במקום

יעקב אשר:  אבל את שואלת שאלה טובה

יעקב אשר:  אני אגיד לך למה השאלה שלך טובה, אנחנו נמצאים במציאות מסוימת, אנחנו לא חושבים, וככה אנחנו גם מבינים מבנק ישראל לאורך כל הדרך, שנוכל לשנות דברים במדיניות מוניטרית

מירב כהן: לא נחליט על הריבית, כן

יעקב אשר: אבל כשאנחנו נמצאים במצב כזה ואנחנו נמצאים בו כבר שנה, למרות הבלימה יכול להיות שייקח עוד זמן לא מעט, אני חושב שזה הזמן שצריך לשבת ולבדוק ולפתוח את הכלים מחדש

יעקב אשר:  גם למשל הדוגמה שאת נתת, צריך לחשוב עליה, אולי לתקופה מסוימת, לקחת ולראות ולמצוא את הפתרונות הנכונים איך בסוף לגרום לאנשים א', לא לאבד שליטה על המצב שלהם ואז הם יגיעו ל – פשיטת רגל, אני קורא לזה, כי אצל אדם פרטי אם הוא לא יודע להחזיר את המשכנתא זו פשיטת רגל, עם כל המשמעויות הקשות שלה, וכדי באמת למצוא משהו ש – אז יש הרבה הצעות והרבה נושאים שאנחנו מדברים עליהם, אבל אני חושב שבמקרה הזה זה התפקיד של בנק ישראל ביחד עם משרד השיכון לשבת ולחשוב על פתרונות איך מסייעים לאוכלוסייה, ואני ממקד את זה, לא למשקיעים ולא לאנשים שזאת הדירה השנייה והשלישית והרביעית שלהם, אני מדבר על אלה שאו נקראים זכאי משרד השיכון, או שזו להם דירתם היחידה, לראות ולהביא כלים שהם לא כלים סטנדרטיים איך אנחנו עוברים, מתוך הנחה שעוד שנה-שנתיים יירגע קצת העניין, איך אנחנו עוברים את התקופה הזאת

יעקב אשר:      יש החלטות, וידענו במדינה לקבל החלטות בזמן קורונה, ואני מבין שהתקדם רעיון שהעלה אותו גם חבר הכנסת גפני בוועדת הכספים, לגבי דחיית תשלומים, שזה אלמנט אחד

יעקב אשר:  הוא לא תמיד האלמנט שעוזר לאנשים כי בסוף מצטבר להם, אבל עדיין זה אלמנט אחד

יעקב אשר:  אלמנט שני זה באמת לבחון את ההשלכות על אלה במחיר למשתכן ששם כולם הם בעלי דירה ראשונה כי אחרת אין להם זכאות לעניין הזה

יעקב אשר:  זה לפתחכם ופה באמת היינו רוצים לשמוע מכם מה הרעיונות, ואל תפחדו לחשוב מחוץ לקופסה

יעקב אשר:  זה הזמן לחשוב מחוץ לקופסה כי בסוף האלטרנטיבה היא הרבה יותר גרועה במה שיקרה

מירב כהן: שתי הערות

מירב כהן:  אחת, אם מה שחשוב לנו זה שאנשים יישארו באזור גיאוגרפי, אגב אני לא מאמינה שאפשר לשלוט באנשים, אם מישהו לא רוצה לגור באזור מסוים, לא משנה מה תעשה הוא לא יהיה

מירב כהן:  הוא ישכיר את הדירה, הוא ימצא את הדרך, אי אפשר לכבול אנשים בניגוד לרצונם, זה ברור שזה לא אכיף, אבל אפשר למשל לחשוב על מנגנון שבו מאפשרים לו לקנות דירה אחרת שהיא כבר מוכנה, דירה בבית ותיק, לא בבנייה חדשה, באותו אזור ובתמורה לאפשר לו למכור

מירב כהן:  לעשות משק סגור באותו אזור גיאוגרפי, כדוגמה, ואז הוא יכול לקנות משהו שכבר זמין עכשיו לאכלוס ולמכור את הדירה שטרם מוכנה לאכלוס ואז הוא לפחות לא יהיה במצב של לשלם שכר דירה ומשכנתא בעת ובעונה אחת

מירב כהן:      דבר שני שרציתי לומר זה שבעבר במדינת ישראל היה מסלול של סבסוד משכנתאות

מירב כהן:  לא מחיר למשתכן, שזה סבסוד הקרקע בעצם, אלא לתת משכנתאות בתנאים מועדפים לאנשים שזו דירתם הראשונה בפריסה ארצית

מירב כהן:  זה גם מנגנון שעבד מאוד טוב בעבר

יעקב אשר: המנגנון קיים, יש זכאות, יסבירו את זה בטח המומחים

מירב כהן: ההטבה כבר לא אפקטיבית

יעקב אשר: היא לא אפקטיבית, לא משתמשים בה

מירב כהן: אז אפשר לשנות את התנאים מהיום למחר, זה לא בנייה של בית

יעקב אשר: בדיוק

יעקב אשר:  על זה אני דיברתי לא פעם ולא פעמיים בכל מיני מקומות ואני מצטרף למה שאומרת מירב

מירב כהן: זה בכלל בראייה של איזה עוד כלים לפתרון משבר הדיור אפשר להביא

יעקב אשר: נכון, רק שוב, שהכלים האלה ימוקדו לזכאים ואז אנחנו יודעים שאנחנו נותנים את התרופה למקום הנכון ולא מפזרים אותה –      

מירב כהן: לאנשים שאין להם צורך

יעקב אשר: אוקיי

יעקב אשר:  מי מתחיל? אני חושב שנתחיל עם בנק ישראל ואחר כך משרד השיכון

נועם מיכלסון: בוקר טוב

נועם מיכלסון:  אני כלכלן בכיר באגף הפיננסים בחטיבת המחקר בבנק ישראל

מירב כהן: למדנו ביחד, נכון?      

נועם מיכלסון: למדנו ביחד, נכון

מירב כהן: כלכלה בעברית

נועם מיכלסון: גילוי נאות

יעקב אשר: ייעוץ משפטי, זה בסדר? אפשר להמשיך את הדיון? אומרים אח לך בבית המלך

נועם מיכלסון: ספציפית לגבי הנושא הזה אין לנו עדיין איזה שהם כלים, אני יכול קודם כל להעלות אולי שאלה פה, מה ההבדל בין מי שרכש במחיר למשתכן למי שרכש בשוק החופשי, למשל

מירב כהן: שהם משלמים במקביל גם משכנתא וגם שכר דירה

חנוך דב מילביצקי: לא, לא רק זה

חנוך דב מילביצקי:  המחיר למשתכן מבטא הטבה שהוא מקבל מהמדינה, תמורת ההטבה הזו הוא לא מוכר חמש או שבע שנים ולכן האופציה לכאורה שעומדת לאדם שלקח בשוק החופשי למכור את דירתו במחיר שוק לו לא קיימת, כי אם הוא מוכר את דירתו הוא גם מקבל קנס על ההפרה, מה שמעמיד אותו הרבה פעמים במצב בלתי אפשרי

חנוך דב מילביצקי:  הוא לא יכול לצאת לא מזה ולא מזה כי הרבה פעמים הם עומדים במצב שזה אפילו לא יכסה להם את החוב

נועם מיכלסון: כלומר בסופו של דבר יש פה איזה שהיא מגבלה על התנהלות כלכלית סבירה בזמן של - - -     

יעקב אשר: בדיוק, בזמן לא סביר

נועם מיכלסון: זו בעיה בפני עצמה שכמובן לבנק ישראל אין את הפתרונות לזה

נועם מיכלסון:  אני יכול להגיד בהסתכלות במבט מקרו, אנחנו מוציאים את דוח היציבות הפיננסית בעוד שבוע-שבועיים ועדיין אנחנו לא רואים – יש בוודאות עלייה בנטל החוב, כרגע יש גם עלייה במחירי השכירות ומחירי הדירות יורדים רק בשיעורים זניחים וכמובן עלייה בנטל החוב של בעלי משכנתאות ובעלי חובות אחרים

נועם מיכלסון:  אנחנו עדיין רחוקים מאוד מלראות איזה שהם מספרים קטטוניים של הפסדים

יעקב אשר: אני חושב שאתה מנסה להרגיע אותנו ואתה מרגיע את עצמך וזה מדאיג אותי, בגלל שקודם כל אלה מילות שבח על אזרחי מדינת ישראל שבאמת מתאמצים בציפורניים להחזיר את ההחזרים האלה, אבל אנחנו לא יודעים מה קורה בבתים של כל אחד ואחד, מה ההשלכות של זה על המחיה היום יומית, על יוקר המחיה

יעקב אשר:  אני קורא למשכנתא ההוצאה השקטה, שאתה לא מרגיש אותה כביכול אבל היא הכי חזקה והיא לאורך זמן

יעקב אשר:       אני לא אוהב שאתם רגועים

יעקב אשר:  אני חושב שאם אתם באים דווקא ב– כשראיתי את התפקיד שלך, אמרתי חטיבת המחקר? מישהו פה בא ואומר בוא נחקור את העניין ונביא פתרונות

יעקב אשר:  כאן צריך להביא פתרונות מחוץ לקופסה, להביא אותם, לא להרגיע אותנו שבינתיים האנשים עוד מחזיקים מעמד בציפורניים

חנוך דב מילביצקי: אדוני היושב ראש, אני חייב פה רק להוסיף ברשותך וברשותך, הייתה לי פגישה עם מנכ"ל איגוד הבנקים והייתה לי את אותה שיחה איתו, הוא אמר לי גם: אנחנו לא רואים ובמקרים שאנחנו רואים אז אנחנו מאפשרים פה ואחרת

חנוך דב מילביצקי:  לבנק יש אינטרס להמשיך לתת לאנשים לחיות על הקצה, לשלם את ההלוואות היקרות מאוד עם הריביות היקרות מאוד, לתת להם שלושה חודשים, שישה חודשים גרייס, מה שכדאי מאוד מבחינת הבנק ולא לתת מצב למשל של לבוא ולפרוס מחדש את ההלוואה כך שההחזר החודשי יישאר החזר חודשי אבל לא יחזירו ב-25 שנה אלא ב-35 שנה

נועם מיכלסון: למרות שגם לזה יש עלות ללווה

נועם מיכלסון:  כי בסופו של דבר אם פורסים את זה יותר - - -      

חנוך דב מילביצקי: כן, אבל העלות ללווה היא פחותה בסופו של דבר וזה גם אמר לי מנכ"ל איגוד הבנקים

חנוך דב מילביצקי:  הבנקים מעדיפים את זה הפוך

יעקב אשר: ואתה ראית שבקורונה השתמשו בזה אנשים והצליחו לעבור את תקופת הקורונה בזכות זה

יעקב אשר:  גם אז בנק ישראל לא אהב את זה כל כך

חנוך דב מילביצקי: כן, אבל זה כי נתנו שלושה ושישה חודשים

חנוך דב מילביצקי:  פה אנחנו לא הולכים למצב, ואני אומר את זה בצער, לפי המגמות בעולם אנחנו לא הולכים למצב שעוד שלושה-שישה חודשים הריביות יירגעו, המגמה העולמית לא מראה את זה, היא מראה הפוך אם כבר, ולכן אנחנו כן צריכים להיערך למצב שבו אולי אנחנו לא רואים את זה עכשיו וגם הבנקים פה משחקים תפקיד בזה שהם נותנים איזה שהוא גרייס בשוליים, אבל צריך להסתכל על זה יותר רחב ולהבין שכן הולכת להיות לנו בעיה בלא מעט משקי בית בנושא הזה

נועם מיכלסון: מה שאנחנו בהסתכלות קדימה, ואנחנו מציינים את זה בדוח, שמבחינתנו הסיכונים בהסתכלות קדימה בטווח הבינוני זה כמובן המשך של אותן מגמות, כלומר אם נטל החוב ימשיך ויגדל ולא יהיה שינוי שמיטיב, זה אנחנו כבר כן מציינים שזה מבחינתנו - - -     

יעקב אשר: ואז מה תעשו? תן לי פעולות אופרטיביות שאתם בוחנים אותן בימים אלה, אם קיימות

נועם מיכלסון: ספציפית לבעיה הזאת אני לא יכול לציין איזה שהם דברים שאנחנו מציעים, אבל כן יש עבודה בפיקוח על הבנקים, אני לא מוסמך לדבר בשמם לגמרי, שבוחן כל הזמן את האפשרויות מול הבנקים ומעודד אותם בכלים שיש להם ככל הניתן לבוא לקראת הלווים, לפרוס הלוואות כדי שלא נגיע למצבים של חדלות פירעון בהיקפים גדולים

נועם מיכלסון:       אני אסכם ואני אגיד שאנחנו ניקח את זה כמובן כשיעורי בית כדי לחשוב על צעדים יותר אופרטיביים כדי להקל כמה שאפשר

יעקב אשר: להגיד לך שאני אוהב את התשובה? לא

יעקב אשר:  זאת האמת

יעקב אשר:  אני מבקש דבר אחד, תיכף נשמע את משרד השיכון וגם יועצי משכנתאות שנמצאים פה, אבל אני חושב שאתם צריכים להיכנס לסוגיה הזאת ואני חושב שאתם צריכים גם לייצר משכנתא לתקופה הזאת, זאת אומרת במיוחד, כמו שדיברנו, או זכאים או רוכשי דירות, והייתי מוסיף לזה אלמנט נוסף, ששוכרים דירה במקביל, ולא משנה אם זה כרגע במחיר למשתכן או לא במחיר למשתכן

יעקב אשר:       ויש הצעות בעניין הזה, אני לא רוצה לומר שהייתה הצעה של לעשות משכנתא שכל רוכש דירה שעוד לא אוכלסה יוכל לבחור בתקופה האם הוא משלם שכירות ואז הוא משלם רק את הריבית של המשכנתא ושפירעון ההלוואה יתחיל רק ממועד קבלת המפתח שהוא בעצם איזה סוג של גרייס

יעקב אשר:  גם פה אין לכם גמישות, אתם צריכים לפתוח מנעד של כמה אפשרויות שאנשים יבחרו את האפשרות הכי פחות גרועה

יעקב אשר:       אני מבקש, ואנחנו נעשה דיון נוסף גם בעניין הזה, אבל אני פונה לבנק ישראל, מה שקורה בימים האחרונים זה שבגלל שאתם מגיבים יותר לאט להתרחשויות אז הח"כים מגיבים יותר מהר ואני משבח את היוזמה של הח"כים גם בחקיקה שאושרה בוועדת שרים וגם בדרישות כאלה ואחרות

יעקב אשר:  אתם חייבים להביא פתרונות, פתרונות במקביל למצב הזה כי לכל מצב יש את הפתרונות שלו

יעקב אשר:  לקורונה היה פתרונות שלו, גם למצב הזה שבו הריבית גבוהה ואנשים מתחילים לגלוש לאט לאט למקום המסוכן שכרגע אתם עוד לא רואים את זה ואתם רגועים, אבל שזה יגלוש זה יגלוש ביחד ואז תבואו עם צעדים קשים יותר ואז אנחנו נבוא ונגיד לכם איך אתם מוציאים אנשים מהדירות ואיך אתם לוקחים להם את הדירות וכו' וכו'

יעקב אשר:      חכם לא מגיע למקום הזה אם הוא צופה את הדברים מראש ואני מצפה, גם בנושא הייחודי הזה שהתכנסנו פה לגבי הנושא של מחיר למשתכן וההגבלה שיש בצדו בגלל הנושא של מכירת הדירה, וגם ליצור מוצרים חדשים של משכנתא שנותנים את הפתרון לתקופה של עכשיו

אריאל רוזנברג: אני דווקא אתחיל במה שהזכרתם על הדרך, אבל חשוב אולי להבהיר כמה נקודות לגבי הנושא של משכנתאות מוכוונות, משכנתאות במשרד הבינוי והשיכון, אז דווקא עכשיו בגלל עליית שערי הריבית זה נהפך להיות יותר רלוונטי מלפני כמה חודשים או שנה-שנתיים

אריאל רוזנברג:  מה שמשרד הבינוי והשיכון נותן זה בעצם סכום מסוים של משכנתא מסובסדת בריבית שהיא חצי אחוז פחות מהריבית הממוצעת על הלוואות צמודות מדד שמפרסם בנק ישראל שהיום זה עומד על 3

אריאל רוזנברג: 84%, אבל לא יותר מ-3%

מירב כהן: אז למה אנשים לא לוקחים?      

אריאל רוזנברג: זה עניין של מודעות ואנחנו עובדים על זה

מירב כהן: המדד גבוה

אריאל רוזנברג: רק ממש שני משפטים, אם תשאלו, למרות שזה לא נושא בטיפולי, אבל כיוון שהזכרתם - - -     

חנוך דב מילביצקי: אני למשל לא ידעתי בכלל את מה שאתה אומר עכשיו

מירב כהן: לא, את זה ידעתי ושזה לא היה אפקטיבי כי הריבית הייתה אפסית, אבל עכשיו הריבית עלתה

אריאל רוזנברג: אבל בשנה האחרונה ודאי זה אפקטיבי, בעצם כל אחד לפי הזכאות האישית שלו של כל מיני קריטריונים

מירב כהן: זה משכנתא בריבית פחותה מריבית השוק

אריאל רוזנברג: נכון, על סכום מסוים

חנוך דב מילביצקי: שליש, לא?      

אריאל רוזנברג: לא, זה לא שליש, זה לפי זכאות אישית, לפי כל מיני קריטריונים ש - - -     

יעקב אשר: גם לכאלה שלקחו כבר משכנתא

אריאל רוזנברג: זה יכול להיות, נדמה לי, עד 36 חודשים, אבל עוד פעם, זה לא התחום שלי

מירב כהן: דירה ראשונה או יחידה

יעקב אשר: זה נקרא מחזור?      

אריאל רוזנברג: זה לא מחזור

אריאל רוזנברג:  זה לא התחום שלי, לכן אני אהיה זהיר

יעקב אשר: זה תחום של בנק ישראל, לא?      

אריאל רוזנברג: לא, זה תחום שלנו, גם במעורבות של בנק ישראל, זה הטבה, זה טיפול של מינהל סיוע בדיור במשרד הבינוי והשיכון, אבל בכל אופן הכוונה היא שסכום מסוים מהמשכנתא, לא כל המשכנתא, תלוי בזכאות, 70,000 שקל, 100,000 שקל, 150,000 שקל שאתה מקבל במשכנתא מופחתת שהיום עומדת על 3% שהיא כמעט באחוז שלם מתחת למשכנתא ממוצעת

יעקב אשר: כן, ויכול להיות שאפשר גם לשקול במצב של עכשיו להעלות את זה ליותר מ-100,000, 150,000 שקל, להעלות את נגיד לשליש מהמשכנתא או יותר

יעקב אשר:  אל תשכחו, המשכנתאות היום הם בסדרי גודל של מיליון שקל שאנשים לוקחים

אריאל רוזנברג: כן, המשכנתא הממוצעת, עוד פעם, אני נכנס לתחומים של בנק ישראל - - -     

יעקב אשר: ההחלטות של מי, ההחלטות הללו? הכלי הזה הוא כלי בידי משרד השיכון?      

אריאל רוזנברג: בידי משרד הבינוי והשיכון והבנקים

אריאל רוזנברג:  הגדרת הסכומים זו החלטת ממשלה וצריך תקציבים וחקיקה

יעקב אשר: חקיקה או?     

אריאל רוזנברג: עוד פעם, זה לא התחום שלנו, אבל בגדול זה המצב הקיים

יעקב אשר: בנק ישראל, אתה מכיר את זה?      

נועם מיכלסון: ממה שאני זוכר מהנתונים על הלוואות במימון המדינה זה שיעורים מאוד מאוד נמוכים

יעקב אשר: כן, אבל השיעורים האלה יכולים לגבוה

נועם מיכלסון: אוקיי, בסדר

נועם מיכלסון:  אני לא מכיר את ה - - -     

יעקב אשר: אפשר להעביר בקשה דרכך לנגיד בנק ישראל? וגם אני מעביר את זה לשר השיכון

קריאה: אתה צריך דרכו לשר השיכון?      

יעקב אשר: לא, אני עושה את זה בשוויוניות, אני אעשה את זה גם בדרכים שלי, להקים פשוט צוות מחר, לא מוחרתיים, מחר בבוקר, צוות שיבחן את הכלים

יעקב אשר:  הנה יש כלי שהוא קיים, שהוא יכול להיות מאוד אפקטיבי, הוא יחסית נמוך בגובהו, אולי צריך למתוח אותו קצת, אבל פשוט לשבת ולהביא כמה כלים כאלה, הפחתה של אחוז בשליש מהמשכנתא יכולה להיות קריטית ביחד עם צעדים נוספים

מירב כהן: המקור התקציבי של זה בעבר היה מה, הבנקים או המדינה?     

אריאל רוזנברג: המדינה משלמת לבנקים את החלק היחסי בתוך ההלוואה הזאת שהיא מסובסדת, מגשרת על הפער

יעקב אשר: זה לא הרבה

מירב כהן: לא, אבל זה רק אומר לך שזה תקציבי

יעקב אשר: על זה לא ייפלו מהרגליים אפילו לא משרד האוצר

יעקב אשר:  משרד האוצר כאן? אתה מכיר את זה, יפתח?      

יפתח עשהאל: מכיר את החוק לסיוע בהלוואות

יעקב אשר: אולי כדאי שתשבו ביחד עם בנק ישראל ועם משרד השיכון, כי משרד השיכון צריך אתכם בדברים הללו כי בסוף אתם בעלי המאה, לשבת וליצור כמה כלים כאלה

יעקב אשר:  הנה, יש כלי קיים, לשפר אותו, לשכלל אותו, לתת לו יותר עוצמה בתוך העניין והנה, באנו עם עוד זרוע והקלנו על אנשים, ובעוד זרוע ובעוד זרוע ולאט לאט נעבור את התקופה הזאת

יעקב אשר:  כל הרעיון הוא לעבור את התקופה הזאת

יעקב אשר:  הרי לא שמעתם כל כך הרבה תלונות לפני שנה או שנתיים, כשהריבית לא הייתה גבוהה, כי אנשים לקחו משכנתא, ידעו פחות או יותר, גם ככה לקחו משכנתאות גבוהות כי מחירי הדירות גבוהים, אבל אתה יודע מה? עם ישראל יחסית באמת עם נחמד, לא עשה כזה בלגן גדול, אבל היום כשיש לך את הגנב הלוחש הזה שכל חודש עולה ועולה ועולה זה דבר ש– זה אינטרס שלכם של האוצר, זה יעלה לכם כמה לירות במושגים שלכם

יעקב אשר:       אני ממש מבקש ואני מבקש גם להגיש את זה בסיכום של הישיבה, אני מצפה ממשרד האוצר, בנק ישראל ומשרד השיכון, ואני בטוח שמשרד השיכון, אני ודאי יכול להעיד, למרות שקרבה מפלגתית פוסלת לעדות, אבל אני בטוח ואני יודע והם גם אומרים כאן שהם בעד העניין הזה, אני מבקש להקים צוות ולבוא עם שניים-שלושה כלים, לא צוות שיבחן את זה לארבעה חודשים, פשוט להביא המלצות לממשלה

יעקב אשר:  אם תצטרכו חקיקה אני מבטיח לכם, גם בוועדת כספים תקבלו VIP, גם בוועדת כלכלה תקבלו VIP, בכל מקום תקבלו VIP אם תבואו עם הטבות כאלה שהן לא הטבות, הן לא מתנות, הן פשוט לתת לאוכלוסייה לעבור את התקופה הזאת

מירב כהן: אגב מה שיפה בזה גם זה שזה לא יחס מינוף שהוא לא אחראי

מירב כהן:  לפעמים אומרים בואו תיקחו יותר הלוואה ופחות הון עצמי, שזה סכנה כי בסוף הם יכולים להיות ממונפים, פה לא, הם עדיין מביאים את ההון העצמי, פשוט הריבית בהחזר החודשי תהיה נמוכה יותר

יעקב אשר: אגב, היא מזכירה לי עוד דבר שדיברתי עליו בישיבות, יפתח, איתכם בזמנו, זה דבר כולל, זה לא היה אצלי בחוק ההסדרים, אבל דיברנו על הדבר הזה, שכמו שיוצרים משכנתא מסוימת, ללכת על משכנתא שיש בה אלמנט מסוים, שוב רק לאותם אלה שזו דירתם הראשונה או זכאי דיור, של ערבות של המדינה לבנקים

יעקב אשר:  זאת אומרת ברגע שהבנקים על חלק מהמשכנתא הם רגועים, נגיד מתוך משכנתא של מיליון 200,000, 250,000 רק לזכאים ורק לכאלה שזו דירתם הראשונה לתת ערבות מדינה ואז אתה יודע מה אתה מרוויח? הבנקים יסתכלו על ה-200-250,000 שקל האלה כהון עצמי ואז זה משנה לך את כל התמהיל

יעקב אשר:  למה יסתכלו על זה כהון עצמי? כי הם יודעים שאם המדינה עומדת מאחורי הזכאי הזה אין להם סיכון

חנוך דב מילביצקי: בהנחה שהבנקים באמת יעשו את מה שאתה אומר, אני קצת יותר סקפטי, סליחה

יעקב אשר: אני סקפטי מאוד, אבל אם אתה לא מבין מה אנחנו עושים פה באמצעות ההצעה הטובה שלך, אנחנו מנסים להעיר אותם

חנוך דב מילביצקי: אני מבין, אני מבין מאוד

מירב כהן: יש לי עוד שאלה, במסלול הקיים, בחוק הקיים, האם בחוק הקיים זה דירה ראשונה או דירה יחידה? מה הכוונה? הרבה פעמים אנשים קונים בתחילת דרכם דירה קטנה ואז תודה לאל באים עוד ילדים והם צריכים דירה יותר גדולה, אז הם לא רוצים שתי דירות, הם פשוט רוצים להגדיל את הדירה

יעקב אשר: אני אומר את זה בכאב, אם הם יביאו את הרעיונות האלה לפחות לאלה שיש להם רק דירה אחת, נמתין עוד קצת עם משפרי דיור, שזה גם דבר חשוב

מירב כהן: אבל מה החוק הקיים אומר? דירה יחידה או דירה ראשונה?      

יפתח עשהאל: משרד השיכון קובע את הקריטריונים

אריאל רוזנברג: דירה ראשונה וזה יכול להיות דירה יד שנייה שהוא קונה ממישהו אחר, זה יכול להיות דירה חדשה

יעקב אשר: כן, אבל זה דירה ראשונה שלו

אריאל רוזנברג: ליתר דיוק זה שבעשר השנים האחרונות הוא לא היה בבעלותו דירה, אז במעל 90% מהמקרים זה דירה ראשונה

יעקב אשר: אוקיי

יעקב אשר:  אתה רוצה להשלים?      

אריאל רוזנברג: שאר הדברים זה נושא שהוא כן בטיפולי, הנושא של ועדת חריגים

אריאל רוזנברג:  קודם כל חשוב להגיד, אני חושב שחבר הכנסת מלביצקי אמר את זה יפה, בסופו של דבר יש פה הטבה מאוד משמעותית, גבוהה מאוד, גבוהה בהרבה מהפיצוי המוסכם, שהזוכה צריך להחזיר בעת שהוא רוצה למכור את הדירה מוקדם ממה שהוא התחייב לו ברכישת הדירה ומדובר פשוט באחד מתנאי התכנית, כשהוא רוכש דירה יש איסור למכור את הדירה

אריאל רוזנברג:  אנחנו לא מדברים פה על משקיעים, אנשים שבאו וקנו את הדירה על מנת לגור בדירה, להיות בעלים שלה, או אפילו להשכיר אותה אבל זה דירה יחידה, לא דירה למשקיעים

אריאל רוזנברג:       ברירת המחדל קובעת שזוכים שרכשו דירה בהנחה משמעותית כמו שתיארתי במסלולי דירה בהנחה השונים, מסלול מחיר למשתכן, מחיר מופחת, מחיר מטרה, בכל המקרים האלה של מכירה מוקדמת הזוכים צריכים לשלם בכפוף לקבוע מראש ועל סמך ההתחייבות הזאת בין השאר הם קיבלו את הדירה והם זכו בזכות המשמעותית הזאת על חשבון עשרות אלפי, וזה באמת אתה ציינת מקודם, וכך גם הפיצוי באופן יחסי, 250,000 באזורי עדיפות לאומית ו-450,000 באזורי הביקוש

אריאל רוזנברג:  אני מדגיש נקודה שאני חושב שאולי לא הייתה מספיק חדה פה, הוא מוכר את זה במחיר שוק

אריאל רוזנברג:  מי שמוכר או מי שאושר לו או מי שעושה את זה בלי שאושר לו, אבל בהתאם לכללים, הוא מוכר את זה באיזה מחיר שהוא רוצה, אין לנו שום מעורבות בזה

חנוך דב מילביצקי: לא, אבל יש לו קנס

אריאל רוזנברג: זה לא קנס, זה פיצוי

חנוך דב מילביצקי: איך שלא תקרא לזה יש לו דלתא שהוא מקבל פחות

אריאל רוזנברג: נכון

רועי שוורץ תיכון: הפיצוי יורד עם השנים? אם אתה לקראת הסוף זה פיצוי יותר נמוך?      

חנוך דב מילביצקי: זה לפי שנים, אני חושב, לא?      

אריאל רוזנברג: לא לפי שנים

אריאל רוזנברג:  אני אתן אולי ליועץ המשפטי של הוועדה או ליועצת המשפטית פה

יולי גלנטז: אני לא היועצת המשפטית של הוועדה אבל אני יועצת משפטית במשרד השיכון והבינוי

יולי גלנטז:  מכוח החלטת מועצת מקרקעי ישראל הוקמה ועדת חריגים כדי לדון במקרים של אנשים שכן מבקשים למכור את הדירה במהלך תקופת המגבלה

יולי גלנטז:  הוועדה הזאת קיימת כבר כמה שנים, היא דנה עד היום באלפי מקרים

יולי גלנטז:  יש כל מיני קריטריונים וכללים שמנחים את שיקול הדעת של הוועדה הזאת, שיקולים כלכליים, שיקולים רפואיים, למשל מקרה של גירושים בין בני זוג, מה קורה במקרה כזה, מה קורה אם הם מוכרים את הדירה לצד שלישי או אם הם מעבירים אותה מאחד לשני

יולי גלנטז:  יש כל מיני קריטריונים שמבנים את שיקול הדעת

רעות בינג: הם מפורסמים לציבור?     

קריאה: הם לא היו לפני שלושה חודשים

יולי גלנטז: נכון

יולי גלנטז:  ראינו גם את ההערה

יולי גלנטז:  קראנו בעיון, ראינו את ההערה, לקחנו את זה לגמרי לתשומת ליבנו, הקמנו כמה צוותי חשיבה

יולי גלנטז:  אנחנו ממש בישורת האחרונה של ניסוח הכללים והם יעלו ממש בזמן הקרוב לאתר של משרד הבינוי והשיכון

יעקב אשר: באתר הרשמי של המשרד, מצוין

יולי גלנטז: אנחנו בהחלט מעודדים אנשים שפונים באמצעות מיילים, לפנות באמצעות האתר

יולי גלנטז:  יש לנו פניות ציבור

יולי גלנטז:  ברגע שבן אדם פונה באמצעות פניות הציבור הפנייה שלו נרשמת, ניתן לעקוב אחריה, ניתן אחר כך לבדוק האם הוא פנה בעבר, מה הוא טען

יולי גלנטז:  בדרך כלל אנשים שהם מאוד לחוצים פונים באמצעות אנשים שונים, כותבים מיילים ואז לפעמים המקרה יכול שייפול בין הכיסאות, אבל ככלל זו ועדה שמתכנסת כל הזמן ודנה ממש ממש פעם בשבוע

יעקב אשר: האם במסגרת הדיון בוועדות אתם מבינים שהאספקט הכלכלי הפך להיות הרבה יותר רציני עכשיו בתקופות האלה?      

יולי גלנטז: בוודאי שכן

יעקב אשר: וממילא גם הנכונות שלכם ללכת לקראת אנשים בעניין?      

יולי גלנטז: בוודאי שכן

יולי גלנטז:  והוועדה, כשיש פנייה והנימוק הוא נימוק כלכלי, יש טופס מובנה ו - - -     

יעקב אשר: יש לך מידע בערך כמה אחוז סירוב או כמה אחוז הסכמה?      

יולי גלנטז: זה אני אתן לגורמים בוועדה להגיד

חנוך דב מילביצקי: מבחינת זמן, אני פניתי אליכם היום, מתי הדיון יהיה בענייני?      

אריאל רוזנברג: אם שלחת את כל הטפסים והאישורים שצריך זה שבועות ספורים ממש

אריאל רוזנברג:  שבוע-שבועיים

אריאל רוזנברג:  הוועדה מתכנסת כמעט כל שבוע או כל שבועיים ובניגוד לעבר, עשינו עבודה, התשובה היא באמת תשובה מאוד מהירה

אריאל רוזנברג:  בהנחה שהגשת את מה שצריך זו תשובה תוך שבועיים כמעט תמיד

אריאל רוזנברג:  אגב היום יש ועדה אחרי הצהריים

יעקב אשר: שאלתי כמה סירובים

אריאל רוזנברג: אפרופו הקריטריונים שלא פורסמו וכן הלאה, נגיד במקרה של גירושין באופן קטגורי, אלא אם כן רואים שיש שם רמייה או זה, באופן קטגורי יש אישור מכירה כיוון שבני הזוג החליטו להפריד דרכיהם ובעצם נותנים אישור

אריאל רוזנברג:  ובמסגרת פרסום הקריטריונים אנחנו גם נחדד ונפרסם את זה בצורה מאוד ברורה

יעקב אשר: יש לך אחוז סירוב?      

אריאל רוזנברג: בגירושים כמעט אפסי

יעקב אשר: לא גירושים, אני שואל על רקע כלכלי

אריאל רוזנברג: כלכלי, בגדול 14% מהפניות בערך מאושרות, 13%

אריאל רוזנברג:  רוב הפניות לא מאושרות כי בסוף – אני יכול לספר לכם הרבה סיפורים על כל מיני פניות שמגיעות, יש הרבה סיפורים מעניינים או מצחיקים, אבל בסופו של דבר - - -     

יעקב אשר: לא, אבל מי בוחן את זה כלכלית? יש כלכלן?      

אריאל רוזנברג: חברי הוועדה, יש שם נציג לשכה משפטית, נציג חשבות

אריאל רוזנברג:  זו ועדה רצינית עם אנשים - - -     

יעקב אשר: לא, כי לפעמים יש מצב שאדם מבקש משהו וזה לא טוב לו אז עושים את הבדיקה גם בשבילו

יעקב אשר:  אני כן חושב שבתקופה הזאת צריך לתת לזה יותר דגש

חנוך דב מילביצקי: זה 86% שאתם מפרסמים, זה מה שאתה אומר

אריאל רוזנברג: נכון, בכלכלי כן

אריאל רוזנברג:  קודם כל מדובר על הפניות עד עכשיו

אריאל רוזנברג:  אני חייב להגיד עוד משהו, אני אחזיר אתכם ברשותכם שני צעדים אחורה, לגבי מה היה פעם – אגב, זה לא הרבה פניות, סך הכול בשנה האחרונה היו 96 פניות

יעקב אשר: על כלכלי

אריאל רוזנברג: כן

יעקב אשר: אולי אנשים לא מודעים לזה

אריאל רוזנברג: לא, אנשים מודעים

מירב כהן: מתחילת השנה?      

אריאל רוזנברג: לא, מתחילת השנה היו 712 פניות שנדונו בוועדה

קריאה: זה לא תחילת שנה, זה שנה קלנדרית

אריאל רוזנברג: שנה קלנדרית אחורה

אריאל רוזנברג:  היו 712 פניות שנדונו בוועדה ב-12 החודשים - - -     

מירב כהן: רק כלכלי?      

אריאל רוזנברג: לא, בכלל

אריאל רוזנברג:  יש כאלה שפונים פעם ועוד פעם, כלומר יש סך הכול 2,100 פניות

אריאל רוזנברג:  אני לא רוצה לבלבל אתכם עם מספרים, אבל בגדול 712 פניות שונות ב-12 החודשים האחרונים

יעקב אשר: ברור לי שאם תפרסמו את זה באתר ויהיה לזה פרסום נכון האנשים - - -      

אריאל רוזנברג: לא, יש פרסום

אריאל רוזנברג:  באמת שלא מסתירים שום דבר

אריאל רוזנברג:  אז עוד פעם, הקריטריונים, קיבלנו את ההערה וזה יפורסם ממש בשבועות הקרובים, אבל ממש ממש אין בעיה של נגישות

מירב כהן: אז מתוך ה-712 איך ההתפלגות?     

אריאל רוזנברג: בראש ובראשונה גירושין סדר גודל של 200 פניות, קצת נכים, רפואי זה סדר גודל של 100 פניות, עמותות שזה נושא שפחות מעניין את הוועדה, נראה לי, זה עוד 100 פניות, ירושה קצת, כלכלי זה כ-100 פניות, כלכלי פלוס רפואי - - -     

יעקב אשר: הבנתי

יעקב אשר:  טוב

אריאל רוזנברג: אבל רציתי להחזיר אתכם, ברשותכם, צעד אחורה

אריאל רוזנברג:  חייבים להגיד שבשנים האחרונות היו שתי הקלות מאוד משמעותיות שהקלו מאוד על הזוכים לעומת העבר

אריאל רוזנברג:  קודם כל ניתן להשכיר את הדירה וזה נתון מאוד חשוב שגם הוא חלק מהחשיבה של הוועדה, ניתן להשכיר את הדירה מהיום הראשון, כלומר מהרגע שהוא מקבל את החזקה על הדירה, וזה לא היה בעבר

אריאל רוזנברג:  עד לפני שש שנים הוא היה צריך לגור בדירה במחיר למשתכן, הוא היה צריך לגור בדירה מהיום הראשון במשך חמש שנים ורק אחרי חמש שנים הוא יכול להשכיר את הדירה ואחרי עשר שנים למכור אותה

אריאל רוזנברג:       תחשבו על ההבדל, זה הבדל מאוד משמעותי

אריאל רוזנברג:  כלומר גם אם הבן אדם בינתיים, עד שנבנתה הדירה הורחבה משפחתו, אם חלילה הוא נקלע, הוא או מי מבני משפחתו, למצב רפואי, יש לו פתרון די פשוט שעונה למען האמת על כמעט כל המקרים שיהיה באק טו באק שהוא ישכיר את הדירה שהוא זכה בה וישכור דירה אחרת

אריאל רוזנברג:  אנחנו כמובן שומעים כל בקשה לגופו של עניין ואני חושב שאנחנו מאוד מאוד, לא רוצה להגיד רגישים, אבל אנחנו באמת - - -      

יעקב אשר: יש ועדה נוספת לפריסה של החובות? יש דבר כזה?      

אריאל רוזנברג: לא, יש ועדה אחת, ועדת חריגים

יעקב אשר: זה אותה ועדה?     

אריאל רוזנברג: כן

אריאל רוזנברג:  והדבר השני, ברשותכם, שחודש לפני כחמש שנים בערך, שמועד המכירה המוקדמת עודכן ובמקום חמש שנים מעת קבלת החזקה בדירה, מעת קבלת המפתח, זה יהיה חמש שנים מקבלת החזקה או שבע שנים ממועד ההגרלה, וזה מאוד משמעותי בהרבה מאוד פרויקטים, כי לפעמים יש גם פרויקטים, אני לא יודע אם גאווה גדולה להגיד את זה, אבל שתוך שנה-שנתיים אפשר למכור את הדירה

יעקב אשר: ממש לא גאווה גדולה להגיד את זה

מירב כהן: כמה אנשים יש בסיטואציה הזאת שהם עדיין לא קיבלו, זאת אומרת שהם זכו בהגרלה אבל הם עדיין לא נכנסו לנכס?      

אריאל רוזנברג: באופן כללי כמה רכשו דירות וכמה אוכלסו?      

יעקב אשר: כן

יעקב אשר:  כמה קיבלו את נכסיהם, היא שואלת

מירב כהן: וכמה בהמתנה

מירב כהן:  זאת אומרת כמה אנשים משלמים שכירות

אריאל רוזנברג: אני אענה על הכול

אריאל רוזנברג:  קודם כל קצת על תכנית דירה בהנחה, עד היום זכו כ-107,000 זוכים בהגרלות השונות, מחיר למשתכן, מחיר מופחת, מחיר מטרה, 107,000 אנשים זכו בדירות

מירב כהן: באיזה פרק זמן? זו תכנית מאוד ותיקה

אריאל רוזנברג: אני מדבר על מחיר למשתכן החדשה, זה מ-2016

אריאל רוזנברג:  מחיר למשתכן ההיסטורית, אם אתם רוצים שיעור קטן בהיסטוריה אני אתן לכם תיכף

מירב כהן: אז מ-2016

אריאל רוזנברג: מ-2016 107,000 זוכים, מתוכם חתמו חוזה 70,000

אריאל רוזנברג:  כלומר בעצם בכל העסק הזה מי שיכול לפנות אלינו מעשית זה 70,000 זוכים מבין ה-107,000 כולל 25,000 שזכו רק בשנה האחרונה

מירב כהן: לא, אבל כמה עדיין לא נכנסו לדירה? זה הפלח שהוא גם משלם שכר דירה וגם משלם משכנתא

יעקב אשר: לא, הלא נכנסו זה חלק שלא חתמו וגם כאלה שחתמו עוד לא נכנסו

אריאל רוזנברג: בגדול למעלה ממחצית נכנסו, מבין 70,000 החותמים

אריאל רוזנברג:  אין לי את הנתון המדויק כי אין לנו את המעקב אבל בגדול מעל מחצית

יעקב אשר: אבל אני לא רוצה להסיט את הדיון הזה לשם

אריאל רוזנברג: אוקיי, אז רק דבר אחד, גם הערה חשובה, ברשותכם, שהנושא הזה של רכישת דירה ותשלום משכנתא לצד שכירות, יש פה שתי נקודות שחשוב להעיר

אריאל רוזנברג:  קודם כל אני נמצא בקשר עם מאות קבלנים גם בשוק החופשי וגם בשוק החופשי בסופו של דבר הדירות נמסרות אחרי שלוש שנים, ארבע שנים, אז - - -     

יעקב אשר: אוקיי, לא ניכנס לזה כרגע, אני רוצה לשמוע גם אחרים

יעקב אשר:  נופר יעקב, יושבת ראש התאחדות יועצי משכנתאות

נופר יעקב: בוקר טוב

נופר יעקב:  לגבי הדיון, לקושי של נוטלי המשכנתאות, מגיעות אלינו עשרות פניות של לווים שמתקשים ובמקרה הזה אנחנו רואים שפעמיים זוכי מחיר למשתכן מופלים לרעה, פעם אחת באפשרות למחזר את ההלוואות שלהם לתוך המשכנתא

נופר יעקב:  אם זוג רגיל שמתקשה בתשלומים ורוצה לעשות איחוד של הלוואות הוא יכול להגיע עד 50% משווי הדירה שלו, במקרה של זוכה במחיר למשתכן יש הפחתה של הקנס ולכן זה מקשה עליהם לתת את הפתרון הזה

יעקב אשר: יש לכם פתרון לעניין הזה? כי שאלנו את זה חמש פעמים היום

שימי סימון אדזיאשוילי: אני אסביר

שימי סימון אדזיאשוילי:  יש הוראה של החשב הכללי שכשלוקחים הלוואה לכל מטרה מפחיתים את הקנס, את אותם 450,000 שקל מהשווי של המשכנתא

נופר יעקב: ואז השווי לא מאפשר להם לעשות איחוד הלוואות כמו לווים רגילים שיש להם משכנתא

חנוך דב מילביצקי: דרך אגב, הלוואה לכל מטרה, הריבית שלה בהכרח היא גבוהה משמעותית מהלוואה אחרת

יעקב אשר: אבל היא כלי

נופר יעקב: היא כלי לפתרון להתמודד עם עליית ההחזרים

יעקב אשר: היא כלי לפתרון, בטח לזמן הזה ואחר כך אפשר יהיה גם למחזר את ההלוואה ולהפוך אותה לאחרת, אחרי שייכנסו התקנות החדשות

נופר יעקב: פרמטר נוסף שהוא בעייתי פה - - -      

יעקב אשר: אבל הפרמטר הזה, איך אנחנו מציפים את הדבר הזה, חברים? אני צריך פה את החשב הכללי, משרד האוצר

יעקב אשר:  משרד השיכון, מה אתם אומרים? אתם נותנים הטבות, אבל בסוף בהטבה יש בעייתיות מסוימת

קריאה: במשכנתא אין את ההגבלה הזאת

נופר יעקב: בעת הרכישה אין בעיה, אבל כשאנחנו עכשיו מתמודדים עם סיטואציה בה הלווים מתקשים בהחזרים ואנחנו רוצים למצוא פתרונות לאחד להם את ההלוואות - - -     

יעקב אשר: כי יש להם גם שכירות

נופר יעקב: אז אין לנו את האפשרות הזאת

נופר יעקב:  ודבר נוסף, גם העניין של מדד תשומות הבנייה שלא נכנס למחיר הדירה ובשנתיים האלה ראינו ש- - -     

יעקב אשר: אפשר להעביר דרך אגף תקציבים? כי אני מבין שזה לא בנק ישראל, זה הוראה של החשב הכללי

יעקב אשר:  אז אפשר לבדוק את הנושא הזה ולתת לנו תשובות, יפתח?     

יפתח עשהאל: זה לא בתחומנו, זה בתחום החשב הכללי, אז נעביר להם את השאלה

יעקב אשר: אני יודע, מה לעשות שאתה נציג האוצר והוא קומה מתחתיך או מעליך, אני כבר לא זוכר

יפתח עשהאל: מעליי

יפתח עשהאל:  שתיים אפילו

יעקב אשר: מעליך, נו, זו הבעיה

יעקב אשר:  אני מבקש תשובה בעניין הזה, זאת אומרת אני מבקש חשיבה

יעקב אשר:  אני יכול להבין את ההחרגה של זה אבל כרגע ההחרגה הזאת עושה שַמּוֹת לאותם אנשים

נופר יעקב:  הנושא השני זה מדד תשומות הבנייה שלא נכנס למחיר הדירה

נופר יעקב:  הלווים יכולים לקבל עד 75% משווי הדירה וצוברים במהלך התקופה הזאת, שגם משלמים שכירות וגם משלמים משכנתא ועוד צוברים את מדד תשומות הבנייה, ואין לנו פתרון להקל עליהם בעניין הזה וזה מגיע מצב שהם מקבלים מפתח וצריכים להעמיס על עצמם - - -     

יעקב אשר: מה הפתרון לעניין הזה?     

נופר יעקב: להכניס את זה לתוך המשכנתא, כי בסופו של דבר זה מחיר הדירה, זה שווי הדירה שאנחנו משלמים עליו ולכן יש מקום שזה יהיה חלק מהמשכנתא

יעקב אשר: בידי מי זה? הפתרון אצל מי, חברים?      

יפתח עשהאל: אני רק אדגיש, הנושא הזה רלוונטי לכל הדיור בישראל ולא רק למחיר למשתכן, אבל חשוב להדגיש שזה טופל כבר בחוק המכר שתוקן פה בכנסת הקודמת

שימי סימון אדזיאשוילי: לא, זה לא טופל, פשוט יש הפחתה של ההצמדה, אבל לא ניתן להעמיס אותה לתוך המשכנתא

יפתח עשהאל: נכון, אז זה טופל ברובו

נופר יעקב: מדובר בעשרות ולפעמים גם מעל 100,000 שקלים של - --      

יעקב אשר: אפשר לבחון גם את הדבר הזה?      

שימי סימון אדזיאשוילי: ושאלה אחת בנוגע לוועדת חריגים, הרבה פעמים גם כשאתם מאשרים מכירה של הדירה אתם מאשרים בכפוף לטופס 4, הרבה פעמים לאנשים לוקח שנתיים, שנה וחצי, עד לקבלת טופס 4 ו אז בזמן הזה הם לא יכולים למכור את הדירה גם במקרה גירושין

שימי סימון אדזיאשוילי:  אני נתקל בזה, ראיתי הרבה אישורים של ועדת חריגים, תמיד כתוב שם בכפוף לקבלת טופס 4

אריאל רוזנברג: לא, אתה אולי מתבלבל עם עמותות, במחיר למשתכן אנחנו לא מסתכלים על קבלת טופס 4, אנחנו מסתכלים על המצב הקיים נכון לרגע הגשת הבקשה, גם אם זה לפני מסירת הדירה

שימי סימון אדזיאשוילי: אבל בפועל הוא לא יכול למכור עד טופס 4

מירב כהן: כבוד היושב ראש, רק שאלה, כיוון שהתכנסנו על רקע עליות הריבית, אני כן רוצה להבין מהנתונים האם כרגע מזהים עלייה חריגה לאור עליית הריבית בבקשות מטעמים כלכליים, למכור את הדירה, ואם כן אז זה אומר שצריך אולי כלי כרגע שהוא ייחודי לתקופה הזו?      

יעקב אשר: אני אומר לך שצריך כלי ייחודי כרגע בכל מקרה

יעקב אשר:  הם לא יראו את זה בנתונים כי הנתונים הם בדיליי, לדעתי, ובמספרים האלה לדעתי גם אנשים לא יודעים את זה מספיק וצריך להעלות את זה כמובן בצורה הנכונה

יעקב אשר:  אולי גם הקריטריונים יעזרו

אריאל רוזנברג: בינתיים, כמו שאמר גם יושב ראש הוועדה, עוד לא רואים עלייה מיוחדת במספר - - -      

יעקב אשר: אבל איך אומרים? לא צריך לחכות שזה יקרה

יעקב אשר:  זה יקרה, זה בדיוק העניין

אריאל רוזנברג: יכול להיות שזה יקרה, אבל בוודאי ששיעורי הריבית זה השחקן המרכזי היום בשוק הדיור, גם מבחינת היזמים וגם מבחינת - - -     

יעקב אשר: את סיימת, את רוצה להשלים?      

נופר יעקב: אני רוצה רק משפט אחד לגבי הלוואות זכאות

נופר יעקב:  אנחנו באמת לא רואים שימוש נרחב בהם

נופר יעקב:  אמנם מדובר בהטבה של חצי אחוז פחות מהריבית הממוצעת, אבל מדובר במסלול צמוד מדד וכולנו יודעים שהמדד בשנים האחרונות שוחק ומדובר גם בריבית של 7% ומעלה

יעקב אשר: הוא שוחק את עצמו, אבל אם יגדילו את סכום הזכאות אז הוא כבר יהיה שווה

נופר יעקב: בהחלט נדרש להגדיל את הסכום ולתת מסלולים אטרקטיביים יותר, כמו ריבית קבועה לא צמודה למדד שבהחלט יכול להיטיב עם הלווים הרבה יותר מאשר מסלול צמוד מדד

יעקב אשר: אוקיי

יעקב אשר:  כן, בבקשה

רועי שוורץ תיכון: קודם כל תודה למירב ולחנוך על ארגון הדיון וליושב ראש הוועדה

רועי שוורץ תיכון:  אני רוצה לספר אנקדוטה קצרה, ב-2016 כשהתחילה תכנית מחיר למשתכן הייתי בן 27 רווק, היום אני בן 30 רווק, וחיפשתי לעשות נישואים פיקטיביים כדי לזכות בהטבה של מאות אלפי שקלים

רועי שוורץ תיכון:  זה מה שקורה כשאתה מחלק ככה הטבה כדי לקנות דירה, זה גורם לאנשים לחפש איך לקבל את ההטבה במאות אלפי שקלים וזו לא דרך אידיאלית לפתור את המצוקות בשוק הדיור שצריכות להיות מתוקנות בתמריצים, ארנונה, רמ"י וכדומה

רועי שוורץ תיכון:       ואז התחיל מחיר למשתכן, שיצר לנו מגוון רחב של בעיות, כולל הבעיה שלשמה התכנסנו היום, שאין לנו כרגע קריטריונים למכירת דירות למי שתקוע במצב הזה וזה אנשים ש– אתם יודעים, הגדלנו את הביקוש לדירות בתכנית הזאת וזה מאוד חבל

רועי שוורץ תיכון:  אבל זה המצב כיום וצריך לטפל בדברים שעשו פה בעבר, בעיניי הם לא הדרך הנכונה להיטיב עם זוגות צעירים או צעירים שהם לא זוגות, כמוני, שאולי ירצו לרכוש דירה, ועל כך אני שמח שיש את הדיון ושיכולנו לדבר על הקריטריונים ושזה התפקיד הפיקוחי של הכנסת שהיא פה כדי לפתור בעיות כאלה ואני אשמח אם זה יפורסם ותודה רבה לכם

אריאל רוזנברג: בשבועות הקרובים

יעקב אשר: יש ועדה לקשיים להקלה בהחזרי משכנתא, זה כן קיים אצלכם

יעקב אשר:  יש ועדה למחיר למשתכן שזו ועדה אחת ויש ועדה שהיא כללית להחזרי משכנתא, או שזה אותה ועדה?      

לוי לידור בונן: יש ועדה למחיר למשתכן שהתפקיד שלה זה ועדת חריגים שהיא מאשרת למכור לפני הזמן, ובעניין של המשכנתאות לאנשים שמתקשים ולקחו משכנתא מוכוונת של המדינה יש ועדה משותפת של משרד הבינוי והשיכון, מינהל הסיוע ומשרד האוצר שהם דנים בהקלות, בהחזרים

יעקב אשר: שם צריך לבדוק את הכמות של העלייה בזה, לא רק במחיר למשתכן

מירב כהן: נכון, אתה צודק

יעקב אשר: אין לכם נתונים של הוועדה הזאת כרגע?      

קריאה: כרגע לא

יעקב אשר: כן, בני

בני פרץ: הזוגות הצעירים, כולם נחנקים, אלה שקיבלו מחיר למשתכן והן אלה שקנו בשוק החופשי, רגיל

בני פרץ:  הבעיה פה שכולם מדברים עליה זה עליית הריבית, הריבית שהגדילה להם את המשכנתא וחונקת אותם

בני פרץ:  מי שמדבר איתך פה על קריטריונים ועל לשחרר רק את אלה, אז אתה מסבך, אנחנו לא נחזור לתקופה ההיא שאנשים מסכנים לקחו להם את הבית בהוצאה לפועל של הבנקים שהתעשרו ועורכי הדין מכרו, אחד לחבר שלו, יותר נמוך מערכו, לא נתנו להם אפילו את הזכות שהם ימכרו את הבית כדי להחזיר את המשכנתא והשאירו אותם עם משכנתא

בני פרץ:  זאת אומרת גם לקחו להם את הבית וגם השאירו אותם ורודפים אחריהם לשלם משכנתא

בני פרץ:      לא הולכים לחזור על זה, הרבה אנשים לא מתלוננים על מכירת הבית

בני פרץ:  אלה שרוצים לקמבן את המדינה ולהגיד אני ככה בשביל לצאת ממחיר למשתכן, יש אנשים שרוצים לגור, לא רוצים למכור את הבית, רוצים לגור, בדיוק הגיעה זכותם להיות בבית, אנשים קשי יום שהגיעו לבית, הבעיה היחידה זה הריבית ופה צריך להביא את אגף הכספים, ועדת הכספים, לפה, לחייב אותם לעשות פה הסדר כי הבעיה של אנשים זו הריבית שעולה ומנפחת, שם צריך לעזור להם

בני פרץ:       אם נעזור להם הם יישארו בבית, אבל אם ייתנו להם למכור את הבית הם גם יסתבכו אחר כך, הם יישארו חסרי בית עם ילדים ברחובות, רצים ממקום למקום

בני פרץ:  צריך גם לחשוב חברתית, לא רק לחשוב שהנה, אני נותן לו לזכות למכור, אולי ירוויח, צריך לחשוב איפה הבעיה

בני פרץ:  הבעיה היא בריבית ובריבית אנחנו צריכים לטפל

בני פרץ:  הבנקים מתעשרים, לסמוך על בנק ישראל? הלוא הוא יוצר את כל הבעיה

בני פרץ:  אתה חושב שאין לו את הסמכויות להגיע לבנקים, אדוני, ריבית בנושא משכנתאות להפריד אותה?      

יעקב אשר: בני, אני חושב שיש לו סמכויות להביא פתרונות

בני פרץ: אבל הוא לא יביא לך אותם, כי כולם זה בשביל אחד

יעקב אשר: איך אומרים? או שזה יהיה בשמחה או שזה יהיה בששון

בני פרץ: אבל, כבודו, תסתכל ברבעון כמה הרוויחו הבנקים, מיליארדים, הם לא נותנים אפילו ריבית לאנשים עם - - -      

יעקב אשר: בני, יש עוד אנשים

בני פרץ: אבל תחשבו על זה, ריבית, לא איך להוציא אותו מהבית ולמכור

יעקב אשר: בני, אתה לא יכול לנהל במקומי את הישיבה

בני פרץ: לא לנהל, רק שם צריך לחשוב, העיקרון

יעקב אשר: אתם רוצים גם רשות דיבור?      

שרית הוכברג: הסיפור של המשכנתאות, אנחנו נעביר את הנתונים אחר כך עם משרד האוצר, של הוועדה שלנו עם המשכנתאות

יעקב אשר: אתם הוועדה של המשכנתאות?     

שרית הוכברג: לא בדיוק אנחנו, אבל כן, מינהל הסיוע בדיור יחד עם האוצר, אנחנו ניתן את הנתונים

יעקב אשר: אתם שם כן רואים עלייה בתקופה האחרונה?      

שרית הוכברג: אני לא זאת שיושבת בוועדה, אני חושבת שזה יושב אצל ה - - -     

יעקב אשר: אז תעבירו לנו את זה למנהלת הוועדה, בבקשה

שימי סימון אדזיאשוילי: אני אדבר על משהו עוד לפני הרכישה, הזכייה במחיר למשתכן

שימי סימון אדזיאשוילי:  הזכייה במחיר למשתכן מחולקת לשלבים של – זכיתי, קיבלתי את אישור הזכייה, המתנה עד היתר הבנייה ואז קוראים לי לתהליך הרכישה, שלוש שנים של בניית הדירה וכדומה

שימי סימון אדזיאשוילי:  אחת הבעיות הכי גדולות במחיר למשתכן זה אי הוודאות

שימי סימון אדזיאשוילי:  אני יודע שזכיתי, אני לא יודע איזה דירות יהיו בפרויקט, אני לא יודע כמה דירות שלושה חדרים יהיו שם, כמה דירות ארבעה חדרים אם בכלל, חמישה ושישה

שימי סימון אדזיאשוילי:  אנחנו רואים, בטח באזורי הביקוש, הקבלנים בונים המון דירות חמישה ושישה חדרים ולא בונים שלושה וארבעה

שימי סימון אדזיאשוילי:       זו אחת העוולות הכי גדולות אולי של מחיר למשתכן, שאנשים בכלל לא יכולים לרכוש את הדירה, כי הם פתאום באים לזכייה ומגלים שהדירה שווה שניים עד שניים וחצי מיליון שקל והם צריכים פתאום 600,000 שקל הון עצמי או 700,000 שקל הון עצמי כשבכלל סיפרו להם סיפורים שהם צריכים לבוא עם 100,000 שקל או עם 10%, למרות שזה לא נכון

שימי סימון אדזיאשוילי:  גם את זה ביקשנו לתקן באתר, שלא יהיה כתוב 10%, כי זו לא הוראת בנק ישראל

יעקב אשר: אתה אומר שהתמהיל הוא לא נכון

שימי סימון אדזיאשוילי: אחד הדברים שחשוב שיהיה באתר זה שקיפות עוד בהגרלה, שיהיה כתוב, בהגרלה הזאת יהיו 30 דירות ארבעה חדרים, 40 דירות שלושה חדרים, 60 דירות חמישה חדרים

שימי סימון אדזיאשוילי:  שאנשים יידעו על מה הם מתמודדים בכלל, ואם רוב התמהיל הוא חמישה ושישה חדרים אנשים בכלל לא יירשמו להגרלה הזאת והם לא יבזבזו שלוש שנים מהחיים שלהם בהמתנה להיתר בנייה בלי שהם בכלל יכולים לרכוש דירות בפרויקט הזה

לוי לידור בונן: אנחנו יכולים לענות

חנוך דב מילביצקי: לא צריך, בסוף מחיר למשתכן זו הטבה, אף אחד לא מכריח אף אחד לקחת את ההטבה הזו ולא צריך להפוך את מחיר למשתכן לאיזה שהוא משהו שנעשה לרעת האזרחים

חנוך דב מילביצקי:  בואו, צריך קצת פרופורציה

חנוך דב מילביצקי:  קצת פרופורציה

שימי סימון אדזיאשוילי: נכון, אבל אם תהיה ודאות מראש זה יהיה חשוב

לוי לידור בונן: בשלב הזה אין מידע פשוט, אנחנו מפרסמים את כל המידע ברגע שיש לנו את המידע

יעקב אשר: אנחנו חייבים תיכף לסיים

יעקב אשר:  אני אבקש מהיועצת המשפטית כמה נקודות שעלו כאן במהלך הדיון ואני רוצה תשובות עליהן, אבל אני אומר גם בגדול, אני מצפה שתקימו ועדה אד-הוק, לא ועדה בשביל - - -     

חנוך דב מילביצקי: צריך לעשות דיון נוסף ולבדוק מה קרה עם הוועדה הזאת

יעקב אשר: אנחנו נעשה דיון נוסף, בעזרת ה', אבל אני פונה, הוועדה פונה לבנק ישראל, משרד האוצר ומשרד השיכון להקים ועדה של אנשי מקצוע בעניין הזה כדי להביא פתרונות מחוץ לקופסה, בתוך הקופסה, פתרונות מסוג הפתרונות שהיו בקורונה ואף טובים מהם, גם בנושאים של המשכנתאות, גם בנושאים של עד איזה גובה וגם בעניין הזה של אותה הנחיית חשב שאומרת שזה foul טכני לאותם אלה שנמצאים בדירה במחיר למשתכן, אבל אני מצפה מכם להביא נקודות נוספות

יעקב אשר:  הנושא של תשומות הבנייה שדיברנו עליהם

מירב כהן: והנתונים על לוקחי המשכנתאות באופן כללי, לא רק מחיר למשתכן

יעקב אשר: אבל אני אומר עוד פעם, הכותרת מבחינתי זה לא ועדה מהסוג הפופולרי של ועדות, זה משהו של לשבת ופשוט להביא פתרונות כי בסוף אוהבים לדבר על מחאה ציבורית, אני מדבר על מחאה פרלמנטרית, הולך ונהיה פה שיתוף פעולה גדול מאוד בין קואליציה ואופוזיציה בנושא הזה שאי אפשר לעמוד מנגד במצב הזה שקורה עם עליות הריבית ועם הקריסה של אנשים שתגיע בסוף

יעקב אשר:  לכן זה שיושבים בצד או מנסים מדי פעם ופה יישבו ודיברו עם בנק לאומי ועכשיו גם בנק ירושלים, זה לאותם אלה שיש להם עודף בעובר ושב, אלה שנכנסו להרפתקה כזאת של דירה ראשונה אין להם עודף בעובר ושב

בני פרץ: אין להם מה לאכול, אדוני

חנוך דב מילביצקי: נראה לי שלרוב אזרחי מדינת ישראל אין יותר מדי עודף בעובר ושב

יעקב אשר: ואיתם הפתרונות צריכים להיות במשכנתא עצמה, בהלוואות עצמן, בזכויות עצמן

יעקב אשר:  אנחנו נקיים דיון מעקב בעניין הזה, אבל אני פונה שתקימו את הדבר הזה

יעקב אשר:  אני פונה לידידי שר השיכון שייקח את המושכות בעניין, יביא את משרד האוצר, גם אגף התקציבים, אבל גם החשב הכללי, לגבי אותם דברים שחשובים וכמובן בנק ישראל ואיגוד הבנקים, פשוט תביאו איגום משאבים שיביא בסופו של דבר פתרונות מעבר

יעקב אשר:  אנחנו יוצאים מהנחה שבעזרת ה' עוד שנה, אולי פחות, אולי קצת יותר, נעבור את התקופה הזאת, עד אז אנשים חיים וחיים בקושי

יעקב אשר:       תודה רבה, הישיבה נעולה